Beweerde grootkop agter R300 m-heroïenvonds vasgetrekArgieffoto Die 48-jarige Peter Hering, ŉ beweerde grootkop agter die groot heroïenvonds wat die polisie in Junie vanjaar net buite Villiersdorp in die Wes-Kaap gemaak het, is vandeesweek in hegtenis geneem. Die Valke het vroeër ŉ lasbrief uitgereik vir Hering en Peter Ross, albei glo buitelandse burgers, nadat hulle met die vonds verbind kon word. Die polisie het in Junie vanjaar minstens een verdagte in die saak, Ortega Rodriquez van Nederland, tydens die klopjag in hegtenis geneem, maar sowel Hering as Ross het daarin geslaag om te ontsnap. Hulle het na bewering kort ná die uitreiking van die lasbriewe na die buiteland gevlug. Kapt. Lloyd Ramovha, woordvoerder van die Valke, sê Hering is op die Kaapstad Internasionale Lughawe in hegtenis geneem kort nadat hy van Abu Dhabi geland het. Die heroïenvonds ter sprake was glo 963 kg met ŉ straatwaarde van ongeveer R300 miljoen. Rodriquez het intussen verskeie kere in die hof verskyn en is op borgtog van R100 000 vrygelaat. Hy is in 24 uur-huisarres en moet hom twee keer per dag by ŉ polisiestasie aanmeld. Hy sal weer op 10 November in die hof verskyn. Ramovha sê Hering sal Woensdag in die Caledon-landdroshof verskyn. Ross is steeds op vrye voet en ŉ lasbrief vir sy inhegtenisneming is steeds van krag.